### Beslutning

Fremsendes til Børn og Unge-udvalget til behandling i henhold til beslutning i byrådets møde den 10. juni 2021.

Opfølgning på kvaliteten på 0-6-årsområdet i Børn og Unge med særligt fokus på de pædagogiske læringsmiljøer og børn i sårbare og udsatte positioner.

### Resumé

Lovgivningen foreskriver, at kommunalbestyrelsen hvert andet år drøfter kvaliteten på dagtilbudsområdet med henblik på at iværksætte tiltag, der kan understøtte dagtilbuddene i at leve op til lovens krav om kvaliteten af de pædagogiske læringsmiljøer.

Kvalitetsafrapporteringen 2021 er centreret om kvaliteten i de pædagogiske læringsmiljøer og børn i sårbare og udsatte positioner. De to temaer fokuserer på kvaliteten i de sproglige læringsmiljøer, udemiljøer og personalesammensætningen, samt udviklingen i visitation og inklusion, fremmøde og kost og bevægelse ift. børn i sårbare og udsatte positioner.

Rapporten belyser betydningen af kvaliteten af de pædagogiske læringsmiljøer for børnenes trivsel, læring, udvikling og dannelse. Rapporten peger på variation på tværs af dagtilbuddene, hvad angår både børnenes sproglige udvikling og arbejdet med kost og bevægelse, herunder udfordringer med overvægt. Ligesom der også fremgår variation i organiseringen af de pædagogiske læringsmiljøer.

### Indstilling

Det indstilles:

At 1) byrådet drøfter kvaliteten på dagtilbudsområdet med særligt fokus på de pædagogiske læringsmiljøer og børn i sårbare og udsatte positioner

At 2) rådmanden løbende følger op på de tiltag, som er iværksat til understøttelse af kvaliteten i dagtilbuddene og efter behov og drøftelse med børn- og ungeudvalget iværksætter nye tiltag, der understøtter dagtilbuddenes arbejde med rapportens opmærksomhedspunkter

At 3) at dagtilbuddene frem til næste kvalitetsrapport i foråret 2023 har et særligt fokus på

* at fremme kvaliteten i de pædagogiske læringsmiljøer, herunder sproglige læringsmiljøer, udemiljøer og personalesammensætning,
* at styrke deltagelsesmulighederne for børn i sårbare og udsatte positioner med særligt fokus på inklusion og visitation til specialtilbud, fremmøde samt kost og bevægelse

### Sagens forløb

27-05-2021 Borgmesterens Afdeling påtegning
Fremsendes til Ivan Larsen. Borgmesterens Afdeling har ingen bemærkninger til indstillingen.
 31-05-2021 Magistraten

Fremsendes til [adresse] med bemærkning, at Magistraten i mødet den 31. maj 2021 anbefaler, at byrådet tiltræder Magistratsafdelingen for Børn og Unges indstilling af 12. maj 2021.

Det undersøges, om der en kommunal tilsynsforpligtigelse, hvis der er institutioner, der ikke får kommunalt tilskud.

Magistratsafdelingen for Sociale Forhold og Beskæftigelse udarbejder notat om, hvad der ligger i den sociale bæredygtighedsplan i forhold til styrket kvalitet i forhold til udsatte grupper.

Det belyses, hvad ændrede opskrivningsregler har betyder for børnegruppernes sammensætning.

Brugen af READ og erfaringerne hermed belyses i forhold til sprogudvikling.

Der fremsendes notat om rekrutteringsudfordringer.

 09-06-2021 Aarhus Byråd
Fremsendes til Børn og Unge-udvalget til behandling i henhold til beslutning i byrådets møde den 10. juni 2021.
 16-06-2021 Børn og Unge-udvalget

Anne Berg, Freddy Søndergaard, Cathrine Mikkelsen, Simon Madsen, Sanne Toft og Nina Mortensen kunne tiltræde indstillingen.

Sussie Kristensen tog forbehold.

 22-06-2021 [adresse]
Tilbagesendes Magistratsafdelingen for Børn og Unge med bemærkning, at byrådet i sit møde den 22. juni 2021 har vedtaget Magistratens indstilling i overensstemmelse med erklæring fra Børn og Unge-udvalget af 16. juni 2021.